ระเบียบศาลรัฐธรรมนูญว่าด้วยทุนพัฒนาข้าราชการพ.ศ. 2565----------------------------------------------- โดยที่เป็นการสมควรกําหนดให้มีระเบียบศาลรัฐธรรมนูญว่าด้วยทุนพัฒนาข้าราชการ อาศัยอํานาจตามความในมาตรา 6 แห่งพระราชบัญญัติสํานักงานศาลรัฐธรรมนูญ พ.ศ. 2542 คณะตุลาการศาลรัฐธรรมนูญจึงออกระเบียบไว้ ดังต่อไปนี้ข้อ ๑ ระเบียบนี้เรียกว่า "ระเบียบศาลรัฐธรรมนูญว่าด้วยทุนพัฒนาข้าราชการ พ.ศ. 2565"ข้อ ๒ ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในระเบียบนี้ "การพัฒนาข้าราชการ" หมายความว่า การพัฒนาข้าราชการโดยการให้ทุนการศึกษาเพื่อเป็นเงินช่วยค่าใช้จ่ายในการศึกษาของข้าราชการ และโดยการให้ทุนสนับสนุนการปฏิบัติภารกิจเพื่อการพัฒนาข้าราชการด้วยวิธีการอื่นนอกจากการศึกษาตามที่คณะกรรมการกําหนด "ข้าราชการ" หมายความว่า ข้าราชการสํานักงานศาลรัฐธรรมนูญ "สํานักงาน" หมายความว่า สํานักงานศาลรัฐธรรมนูญ "คณะกรรมการ" หมายความว่า คณะกรรมการการพัฒนาข้าราชการสํานักงานศาลรัฐธรรมนูญ "เลขาธิการ" หมายความว่า เลขาธิการสํานักงานศาลรัฐธรรมนูญ "ทุนพัฒนาข้าราชการ" หมายความว่า ทุนการศึกษา และทุนสนับสนุนการปฏิบัติภารกิจเพื่อการพัฒนาข้าราชการ "ทุนการศึกษา" หมายความว่า เงินงบประมาณแผ่นดินที่สํานักงานจัดสรรไว้เพื่อเป็นเงินช่วยค่าใช้จ่ายในการศึกษาของข้าราชการ "ทุนสนับสนุนการปฏิบัติภารกิจเพื่อการพัฒนาข้าราชการ" หมายความว่า เงินงบประมาณแผ่นดินที่สํานักงานจัดสรรไว้เพื่อเป็นเงินช่วยค่าใช้จ่ายในการปฏิบัติภารกิจเพื่อการพัฒนาข้าราชการด้วยวิธีอื่นนอกจากการศึกษาตามที่คณะกรรมการกําหนดข้อ ๔ ในแต่ละปีงบประมาณ ให้สํานักงานตั้งเงินงบประมาณรายจ่ายประจําปีเพื่อเป็นทุนพัฒนาข้าราชการ ในอัตราไม่เกินร้อยละ 8 ของเงินงบประมาณรายจ่ายหมวดเงินเดือนค่าตอบแทนพิเศษ ค่าตอบแทนนอกเหนือเงินเดือน และเงินประจําตําแหน่งของข้าราชการของปีนั้นข้อ ๕ ให้เลขาธิการมีอํานาจอนุมัติสั่งจ่ายเงินงบประมาณของสํานักงานเป็นทุนพัฒนาข้าราชการให้แก่ข้าราชการที่ได้รับการคัดเลือกให้ได้รับทุนพัฒนาข้าราชการตามระเบียบนี้ข้อ ๖ ให้มีคณะกรรมการการพัฒนาข้าราชการสํานักงานศาลรัฐธรรมนูญ ประกอบด้วยประธานศาลรัฐธรรมนูญ หรือตุลาการศาลรัฐธรรมนูญที่ประธานศาลรัฐธรรมนูญมอบหมายเป็นประธานกรรมการ เลขาธิการ รองเลขาธิการทุกคน ผู้ทรงคุณวุฒิหรือผู้เชี่ยวชาญที่ประธานศาลรัฐธรรมนูญมอบหมาย จํานวน 1 คน ผู้อํานวยการกองวิเทศสัมพันธ์และการต่างประเทศเป็นกรรมการ และผู้อํานวยการสํานักบริหารและอํานวยการ เป็นกรรมการและเลขานุการให้เลขาธิการแต่งตั้งข้าราชการ เป็นผู้ช่วยเลขานุการข้อ ๗ ให้คณะกรรมการมีอํานาจและหน้าที่ ดังต่อไปนี้ (1) กําหนดนโยบายและแผน รวมทั้งหลักเกณฑ์และวิธีการในการพัฒนาข้าราชการ (2) กําหนดหลักเกณฑ์และวิธีการในการให้ทุนพัฒนาข้าราชการ คุณสมบัติของผู้มีสิทธิได้รับทุนพัฒนาข้าราชการ สาขาวิชาที่จะให้ทุนพัฒนาข้าราชการ รวมทั้งจํานวนทุนพัฒนาข้าราชการที่จะให้ในแต่ละปี และให้ประกาศให้ทราบโดยทั่วกัน (3) พิจารณาอนุมัติให้ทุนพัฒนาข้าราชการแก่ข้าราชการ โดยให้คํานึงถึงผลการปฏิบัติงานที่ผ่านมา ความรับผิดชอบต่องาน ความประพฤติ ความอุตสาหะและเสียสละในการปฏิบัติงานผลของงาน และประโยชน์ที่ได้รับหรือเกิดขึ้นแก่ศาลรัฐธรรมนูญหรือสํานักงานเป็นสําคัญ (4) พิจารณาอนุมัติเรื่องการเปลี่ยนแปลงรายละเอียดเกี่ยวกับการพัฒนา เช่น ระยะเวลาสถานศึกษาหรือสถานที่ หรือสาขาวิชา รวมถึงการอนุมัติในเรื่องอื่นที่เกี่ยวข้อง (5) พิจารณาอนุมัติให้ทุนพัฒนาข้าราชการแก่ข้าราชการผู้ได้รับทุนจากแหล่งทุนอื่นเพื่อเป็นค่าใช้จ่ายในส่วนที่สามารถเบิกจ่ายได้ตามระเบียบนี้แต่ทุนดังกล่าวไม่ครอบคลุมถึง และคณะกรรมการเห็นว่าเป็นประโยชน์ต่อศาลรัฐธรรมนูญหรือสํานักงาน เช่น ค่าพาหนะเดินทาง ค่าที่พักอาศัย เป็นต้น (6) ปฏิบัติการตามอํานาจหน้าที่อื่นที่กําหนดไว้ในระเบียบนี้ข้อ ๘ การให้ทุนการศึกษาตามระเบียบนี้ จะให้แก่ข้าราชการที่จะศึกษาหรืออยู่ในระหว่างการศึกษา ดังนี้ (1) สถาบันการศึกษาในประเทศและหลักสูตรที่จัดการศึกษานอกเวลาราชการในสาขาที่คณะกรรมการกําหนด โดยระยะเวลาการให้ทุนการศึกษาเป็นไปตามระยะเวลาที่สถาบันการศึกษากําหนดไว้สําหรับแต่ละหลักสูตร (2) สถาบันการศึกษาต่างประเทศ ในระดับการศึกษา สถาบันการศึกษา สาขาวิชาและระยะเวลาตามที่คณะกรรมการกําหนดในกรณีที่มีเหตุจําเป็นและสมควร คณะกรรมการอาจขยายหรือย่นระยะเวลาการให้ทุนการศึกษาตาม (1) และ (2) แก่ข้าราชการที่ได้รับทุนการศึกษาได้ตามที่เห็นสมควรข้อ ๙ การให้ทุนสนับสนุนการปฏิบัติภารกิจเพื่อการพัฒนาข้าราชการตามระเบียบนี้จะให้แก่ข้าราชการตามหลักเกณฑ์และวิธีการที่คณะกรรมการกําหนด ในกรณีที่มีเหตุจําเป็นและสมควร คณะกรรมการอาจขยายหรือย่นระยะเวลาการให้ทุนสนับสนุนการปฏิบัติภารกิจเพื่อการพัฒนาข้าราชการแก่ข้าราชการที่ได้รับทุนได้ตามที่เห็นสมควรข้อ ๑๐ ข้าราชการที่ได้รับอนุมัติทุนพัฒนาข้าราชการต้องทําสัญญาและจัดให้มีการทําสัญญาค้ําประกันไว้กับสํานักงานตามหลักเกณฑ์ วิธีการ และแบบที่สํานักงานกําหนด ซึ่งอย่างน้อยต้องมีเงื่อนไขว่าข้าราชการที่ได้รับทุนพัฒนาข้าราชการจะต้องรับราชการที่สํานักงานต่อไปภายหลังจากที่สิ้นสุดการรับทุนพัฒนาข้าราชการเป็นเวลาไม่น้อยกว่าสองเท่าของระยะเวลาที่ได้รับทุนพัฒนาข้าราชการ ข้าราชการที่ได้รับทุนพัฒนาข้าราชการผู้ใดไม่ได้รับราชการตามเงื่อนไขที่กําหนดในวรรคหนึ่งต้องชดใช้เงินทุนพัฒนาข้าราชการคืนให้แก่สํานักงานตามจํานวนที่ได้รับไป กับให้ใช้เงินอีกจํานวนหนึ่งเท่าของจํานวนทุนพัฒนาข้าราชการดังกล่าวให้เป็นเบี้ยปรับแก่สํานักงาน ในกรณีข้าราชการที่ได้รับทุนพัฒนาข้าราชการลาออกหรือโอนไปรับราชการที่อื่นก่อนครบระยะเวลาตามเงื่อนไขที่กําหนดไว้ในวรรคหนึ่ง เลขาธิการจะลดจํานวนเงินที่จะต้องชดใช้และเบี้ยปรับลงตามส่วนก็ได้ข้อ ๑๑ ข้าราชการที่ได้รับทุนการศึกษาต้องรายงานผลการศึกษาทุกภาคการศึกษาตลอดระยะเวลาที่ได้รับทุนการศึกษาให้สํานักงานทราบ หรือเมื่อได้รับการร้องขอ ในกรณีที่ข้าราชการที่ได้รับทุนการศึกษาสําเร็จการศึกษาแล้ว ให้ส่งสําเนารายงานผลการศึกษาพร้อมสําเนาปริญญาบัตรให้แก่สํานักงานภายในหกสิบวันนับแต่วันที่สําเร็จการศึกษา ในการนี้หากมีการจัดทําวิทยานิพนธ์ สารนิพนธ์ หรือเอกสารรายงานทางการศึกษาอื่น ให้ข้าราชการที่ได้รับทุนการศึกษาส่งวิทยานิพนธ์ สารนิพนธ์ หรือเอกสารรายงานทางการศึกษาดังกล่าวไปพร้อมกับรายงานผลการศึกษาด้วยข้อ ๑๒ ข้าราชการที่ได้รับทุนสนับสนุนการปฏิบัติภารกิจเพื่อการพัฒนาข้าราชการต้องรายงานผลการปฏิบัติภารกิจให้สํานักงานทราบตามระยะเวลาที่กําหนด หรือเมื่อได้รับการร้องขอ ทั้งนี้ เมื่อเสร็จสิ้นการปฏิบัติภารกิจแล้ว ให้จัดทํารายงานสรุปผลการปฏิบัติภารกิจให้แก่สํานักงานภายในหกสิบวันนับแต่วันที่เสร็จสิ้นการปฏิบัติภารกิจข้อ ๑๓ ให้จ่ายทุนพัฒนาข้าราชการแก่ข้าราชการที่ได้รับทุนพัฒนาข้าราชการเพื่อเป็นค่าใช้จ่ายแต่ไม่เกินจํานวนเงินตามที่คณะกรรมการกําหนดในลักษณะเหมาจ่ายโดยมีเกณฑ์อ้างอิงประกอบการพิจารณาทั้งนี้ ตามระยะเวลาที่สถาบันการศึกษากําหนดไว้ตามข้อ 8 (1) หรือตามระยะเวลาที่คณะกรรมการกําหนดตามข้อ 8 (2)ข้อ ๑๔ การเบิกจ่ายทุนพัฒนาข้าราชการ ให้ข้าราชการที่ได้รับทุนพัฒนาข้าราชการขอรับได้ที่หน่วยงานที่สํานักงานกําหนดข้อ ๑๕ ให้ยุติการให้ทุนพัฒนาข้าราชการ เมื่อมีกรณีหนึ่งกรณีใด ดังต่อไปนี้ (1) ข้าราชการที่ได้รับทุนการศึกษาพ้นจากสภาพการเป็นนักศึกษาในสถาบันการศึกษา (2) ครบกําหนดระยะเวลาการให้ทุนการศึกษา หรือครบกําหนดระยะเวลาการให้ทุนสนับสนุนการปฏิบัติภารกิจเพื่อการพัฒนาข้าราชการ (3) เป็นผู้ที่คณะกรรมการพิจารณาแล้วเห็นว่าการศึกษาหรือการปฏิบัติภารกิจที่ได้รับการสนับสนุนอาจทาให้เกิดความเสียหายแก่ราชการของศาลรัฐธรรมนูญหรือสํานักงาน แล้วแต่กรณีหรือหย่อนสมรรถภาพในการปฏิบัติงานลงไปจากเดิมมาก หรือมีผลการศึกษาหรือการปฏิบัติภารกิจอยู่ในระดับที่ไม่น่าพอใจ (4) เหตุอื่นที่คณะกรรมการเห็นสมควรข้อ ๑๖ ให้คณะกรรมการมีอํานาจตีความและวินิจฉัยปัญหาเกี่ยวกับการปฏิบัติตามระเบียบนี้คําวินิจฉัยนี้ให้เป็นที่สุดข้อ ๑๗ ให้เลขาธิการรักษาการตามระเบียบนี้ และให้มีอํานาจออกระเบียบ ประกาศหรือคําสั่งเพื่อประโยชน์ในการปฏิบัติตามระเบียบนี้ผู้มีอํานาจลงนาม - ประกาศ ณ วันที่ 1 กุมภาพันธ์ พ.ศ. 2565 วรวิทย์ กังศศิเทียม ประธานศาลรัฐธรรมนูญ